รัฐบาลไทย-ข่าวทำเนียบรัฐบาล-"ปนัดดา" บรรยายแก่ผู้บริหาร-หัวหน้าส่วนราชการ จ.ปทุมธานี
วันจันทร์ที่ 6 มีนาคม 2560
"ปนัดดา" บรรยายแก่ผู้บริหาร-หัวหน้าส่วนราชการ จ.ปทุมธานี
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ ได้รับเชิญเป็นวิทยากรบรรยายพิเศษในภาคเช้า เรื่อง "ศาสตร์พระราชา เดินตามรอยเบื้องพระยุคลบาท"ในดการประชุมหัวหน้าส่วนราชการ ผู้บริหารสถานศึกษาสังกัดสํานักงานเขตพื้นที่การศึกษาประถมศึกษาปทุมธานี
เมื่อวันจันทร์ที่ 6 มีนาคม 2560 จังหวัดปทุมธานีจัดการประชุมหัวหน้าส่วนราชการ ผู้บริหารสถานศึกษาสังกัดสํานักงานเขตพื้นที่การศึกษาประถมศึกษาปทุมธานี เขต 1,2 และสํานักงานเขตพื้นที่การศึกษามัธยมศึกษา เขต 4 รวมทั้งผู้บริหารภาครัฐ เอกชน หน่วยงานรัฐวิสาหกิจ และผู้บริหารองค์กรปกครองส่วนท้องถิ่นของจังหวัดปทุมธานี จํานวน 400 คน ตามโครงการเสริมสร้างธรรมาภิบาลบุคลากรภาครัฐจังหวัดปทุมธานี ณ ห้องประชุมออดิทอเรียม ชั้น 3 ศูนย์ประชุมอุทยานวิทยาศาสตร์ประเทศไทยโดยมีนายมนต์สิทธิ์ ไพศาลธนวัฒน์ รองผู้ว่าราชการจังหวัดปทุมธานี, ดร.เจนกฤษณ์ คณาธารณา ผู้อํานวยการอุทยานวิทยาศาสตร์ประเทศไทย และหัวหน้าส่วนราชการ ให้การต้อนรับ ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ ซึ่งได้รับเชิญเป็นวิทยากรบรรยายพิเศษในภาคเช้า เรื่อง "ศาสตร์พระราชา เดินตามรอยเบื้องพระยุคลบาท" ส่วนในภาคบ่ายเป็นการบรรยายการบริหารจัดการตามหลักธรรมาภิบาลเพื่อป้องกันและปราบปรามการทุจริตและประพฤติมิชอบ โดยนายพิเศษ นาคะพันธุ์ ผู้ช่วยเลขาธิการคณะกรรมการ ป.ป.ช.
ม.ล.ปนัดดา ดิศกุลกล่าวตอนหนึ่งว่า ฝากให้ผู้บริหารทุกท่านได้ร่วมกันสืบสานพระราชปณิธาน ตามรอยเบื้องพระยุคลบาท พระบาทสมเด็จพระปรมินทรมหาภูมิพลอดุลยเดช ในหลวงรัชกาลที่ 9 ผู้ซึ่งเป็นที่รักของปวงชนชาวไทยทั้งประเทศ เพราะตลอดระยะเวลา 70 ปี ในรัชสมัยของพระองค์นั้น พระองค์ท่านทรงเหน็ดเหนื่อยพระวรกาย และทรงนําพาประเทศชาติผ่านพ้นสถานการณ์ต่าง ๆ มาได้มากมาย จึงขอให้น้อมนําพระบรมราโชวาท กระแสพระราชดํารัส แบบอย่างคุณงามความดี ความพอเพียง และความยั่งยืน ที่พระองค์ทรงพระราชทานไว้ ใส่เกล้าใส่กระหม่อมและน้อมนําไปปฏิบัติ เพื่อให้พระองค์ประทับสถิตเสถียรอยู่ในดวงใจของคนไทยทั้งชาติตราบนานแสนนาน
ทั้งนี้ "ศาสตร์พระราชา" เป็นเรื่องที่เกี่ยวข้องตามหลักปรัชญาเศรษฐกิจพอเพียง คือ พอประมาณ มีเหตุผล มีภูมิคุ้มกันเพราะทุกสิ่งทุกอย่างต้องมีเหตุและผล อธิบายได้ มีที่มาที่ไป ซึ่งในด้านการศึกษานั้น ครูนอกจากจะมีคุณธรรมจริยธรรม มีความเมตตากรุณาต่อศิษย์แล้ว ยังต้องสอนให้เด็กหัดคิดวิเคราะห์ คิดแบบมีเหตุผล ยึดตามหลักเหตุและผล ซึ่งสอดคล้องกับนโยบายสําคัญของกระทรวงศึกษาธิการที่ดําเนินโครงการในเวลานี้ คือ"โครงการโรงเรียนคุณธรรม"ที่เป็นโครงการเพื่อสืบสานพระราชปณิธาน เดินตามรอยเบื้องพระยุคลบาทของพระบาทสมเด็จพระปรมินทรมหาภูมิพลอดุลยเดช ตามพระราชประสงค์ของสมเด็จพระเจ้าอยู่หัว รัชกาลที่ 10 การเสริมสร้างระบบคุณธรรมจริยธรรมในรอบรั้วสถานศึกษา การก้าวทันยุคโลกาภิวัตน์ การใช้ภาษาต่างประเทศที่มีความไพเราะถูกต้อง การส่งเสริมความกตัญญูกตเวทิตา และความซื่อสัตย์สุจริต
ทั้งนี้ นอกจากจะสอนให้เด็กคิดวิเคราะห์แบบมีเหตุผลได้แล้ว ผู้บริหารยิ่งต้องเป็นแบบอย่างที่ดีให้กับเด็กๆ อย่างยั่งยืนด้วยเช่น เป็นคนมีน้ําใจไมตรี มีความอ่อนน้อมถ่อมตน ซึ่งเป็นเอกลักษณ์สําคัญยิ่งของคนไทย เพราะคนอ่อนน้อมถ่อมตนยิ่งจะทําให้ตนเองมีค่าสูงในสายตาผู้อื่น ยกเว้นคนโง่เขลาเท่านั้นที่จะดูไม่ออก จึงขอให้ผู้บริหารทุกท่านร่วมกันน้อมนําศาสตร์พระราชาไปประกอบใช้ต่อไป
ม.ล.ปนัดดากล่าวเพิ่มเติมถึงโรงเรียนคุณธรรมด้วยว่า นอกจากจะได้กําหนดเป้าหมายเชิงปริมาณให้สํานักงานเขตพื้นที่การศึกษา 225 เขต และโรงเรียนในสังกัด สพฐ. 10,000 แห่ง เข้าร่วมโครงการ และขยายผลการดําเนินงานให้มีความครอบคลุมโรงเรียนอย่างน้อย 30,000 แห่งในปีการศึกษา 2560 แล้ว ยังกําหนดเป้าหมายเชิงคุณภาพเพื่อให้ผู้บริหาร ครู บุคลากรทางการศึกษา และนักเรียนทุกคนมีความตระหนัก รู้เข้าใจ และคิดอย่าง มีเหตุผล ซึมซับคุณค่าแห่งคุณธรรมความดีอย่างเป็นธรรมชาติ สร้างความรู้สึกผิดชอบชั่วดี ภูมิใจในการทําความดี และร่วมกันสร้างเครือข่ายชุมชนองค์กรแห่งคุณธรรม ด้วยการขอความร่วมมือจากหน่วยงาน และองค์กรที่ทํางานด้านคุณธรรมอย่างเป็นรูปธรรมชัดเจน ต่อเนื่อง และยั่งยืน
สิ่งสําคัญอีกประการที่ ม.ล.ปนัดดา ฝากผู้บริหาร คือ ให้เกิดการทํางานเชื่อมโยง (Connectivity)อย่างใกล้ชิดระหว่าง "ครอบครัวกับโรงเรียน" ตามกรอบแนวคิดโรงเรียนคุณธรรมที่ต้องช่วยกันปลูกฝังให้แก่ผู้บริหาร ครู และนักเรียน 5 ประการ ได้แก่ ความพอเพียง ความกตัญญู ความซื่อสัตย์สุจริต ความรับผิดชอบ และอุดมการณ์คุณธรรมซึ่งในขณะนี้ได้กําหนดตัวชี้วัดโรงเรียนคุณธรรมเบื้องต้นไว้แล้ว7ข้อ เช่น มีกระบวนการพัฒนาคุณธรรมจริยธรรมโรงเรียน มีกลไกคณะทํางานและใช้โครงงานคุณธรรมเป็นเครื่องมือที่ทุกคนมีส่วนร่วมในการลงมือปฏิบัติเพื่อพัฒนาโรงเรียนคุณธรรม พฤติกรรมที่พึงประสงค์ในโรงเรียนเพิ่มขึ้น พฤติกรรมที่ไม่พึงประสงค์ในโรงเรียนลดลง ฯลฯ อันจะนําไปสู่การปฏิบัติอย่างเป็นรูปธรรมต่อไป
คําขวัญของจังหวัดปทุมธานี
"ถิ่นบัวหลวง เมืองรวงข้าว เชื้อชาวมอญ นครธรรมะ
พระตําหนักรวมใจ สดใสเจ้าพระยา ก้าวหน้าอุตสาหกรรม"